A Bizottság 118/2004/EK rendelete

(2004. január 23.)

az egyes közösségi támogatási programokra vonatkozóan a 3508/92/EGK tanácsi rendelettel létrehozott integrált igazgatási és ellenőrzési rendszer alkalmazása részletes szabályainak megállapításáról szóló 2419/2001/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az egyes közösségi támogatási programok integrált igazgatási és ellenőrzési rendszerének létrehozásáról szóló, 1992. november 27-ei 3508/92/EGK tanácsi rendeletre [1], és különösen annak 12. cikkére,

mivel:

(1) A 2419/2001/EK bizottsági rendeletben [2] meghatározott adminisztratív ellenőrzésekre vonatkozó szabályok alkalmazása terén szerzett tapasztalatok fényében bizonyos pontosításokra van szükség az elvégzendő ellenőrzések típusára és az abban az esetben teendő intézkedésekre vonatkozóan, amikor a keresztellenőrzéseket követően kételyek merülnek fel.

(2) Bizonyos pontosításokat és kiegészítő elemeket kell bevezetni a kockázatelemzéshez szükséges minta tekintetében.

(3) A 2419/2001/EK rendelet távérzékelésre vonatkozó meglévő szabályait tovább kell fejleszteni annak biztosítására, hogy a távérzékelés a tagállamok által elvégzendő ellenőrzések során megfelelően alkalmazható legyen.

(4) Az eddigi tapasztalatokra tekintettel, a kiegyensúlyozott és egységes eljárás biztosítása érdekében, módosítani kell a szarvasmarhafélékre vonatkozó támogatás tekintetében az egyes helyszíni ellenőrzések időzítésére és tartalmára vonatkozó meglévő rendelkezéseket.

(5) A valós gyakorlat alapján ki kell igazítani a juhokra és kecskékre vonatkozó rendelkezéseket, hogy egyes esetekben, amikor az állatokat a birtokon tartási időszak alatt esetleg pótolni kell, elkerülhessék az egyes, juhokat és kecskéket is tartó mezőgazdasági termelők indokolatlan szankcionálását. A pótlás megvalósításának, a nyilvántartásba történő bejegyzésének és az illetékes hatóság értesítésének határidejét a birtokon tartási időszak hosszára és a hatékony ellenőrzés szükségességére tekintettel kell megállapítani.

(6) A Közösség pénzügyi érdekeinek védelme érdekében a 2419/2001/EK rendelet IV. címe szabálytalanságok esetén a közösségi támogatások csökkentéséről és a kizárásról rendelkezik. E rendelkezések közül néhányat módosítani kell annak biztosítására, hogy a támogatások csökkentése és a támogatásokból való kizárás mindig szigorúan arányos legyen a szabálytalanság súlyával.

(7) A 2419/2001/EK rendelet elévülési szabályokat vezetett be a jogosulatlanul kifizetett támogatások behajtására. Bizonyos feltételek esetén e szabályokat alkalmazni kell a 2002. január 1-je előtt indult gazdasági évekre és/vagy támogatási időszakra vonatkozó támogatási kérelmekre is.

(8) A 2419/2001/EK rendeletet ennek megfelelően módosítani kell.

(9) Az e rendeletben előírt intézkedések összhangban vannak az Alap bizottságának véleményével,

ELFOGADTA EZT A RENDELETET:

1. cikk

A 2419/2001/EK rendeletet a következőképpen módosul:

1. a 16. cikk helyébe a következő szöveg lép:

"16. cikk

Keresztellenőrzések

(1) A 3508/92/EGK rendelet 8. cikkének (1) bekezdésében említett adminisztratív ellenőrzéseknek lehetővé kell tenniük a szabálytalanságok elektronikus eszközökkel történő automatikus megállapítását, ideértve különösen:

a) a bejelentett mezőgazdasági parcellákra és állatokra vonatkozó keresztellenőrzéseket abból a célból, hogy elkerüljék ugyanazon támogatás jogosulatlan többszörös nyújtását ugyanabban a naptári vagy gazdasági évben, és megelőzzék a 3508/92/EGK rendelet 9a. cikkében említett, a területre vonatkozó bejelentéseket magukban foglaló közösségi támogatási rendszerek keretében nyújtott támogatás bármiféle jogosulatlan felhalmozását;

b) a számítógépes adatbázis segítségével, vagy területalapú támogatás iránti kérelmek esetén más elektronikus eszközzel végrehajtott keresztellenőrzéseket, a támogatásra való jogosultság igazolására.

(2) A szabálytalanságokra utaló adatokat, amelyek az automatizált keresztellenőrzésekből adódnak, más megfelelő adminisztratív eljárásnak, szükség esetén helyszíni ellenőrzésnek kell követnie.".

2. a 19. cikk helyébe a következő szöveg lép:

"19. cikk

A helyszínen ellenőrzött kérelmek kiválasztása

(1) A helyszínen ellenőrzött mezőgazdasági termelőket az illetékes hatóság kockázatelemzés alapján és a reprezentativitás követelményének megfelelően választja ki a benyújtott támogatási kérelmek alapján. A korábbi években alkalmazott kockázatelemzési paraméterek hatékonyságát évente értékelni kell.

A reprezentativitás biztosítása érdekében a tagállamok a 18. cikk (1) bekezdésében előírtak szerint a helyszíni ellenőrzésre kijelölt mezőgazdasági termelők 20–25 %-át véletlenszerűen választják ki.

(2) A kockázatelemzés során a következőket kell figyelembe venni:

a) az érintett támogatási összeg;

b) a mezőgazdasági parcellák száma és az a terület vagy azoknak az állatoknak a száma, amelyekre a támogatást igényelték;

c) az előző évhez képest történt változások;

d) a korábbi évek ellenőrzéseinek eredményei;

e) az 1760/2000/EK rendelet be nem tartásának esetei;

f) azok a mezőgazdasági termelők, akik a támogatások folyósítására vonatkozó határértékeknek vagy korlátoknak éppen alatta maradtak vagy azokat éppen felülmúlták;

g) az állatoknak a 37. cikk szerinti pótlása;

h) a tagállamok által meghatározott egyéb tényezők.

(3) Az illetékes hatóság minden mezőgazdasági termelő esetében feljegyzést készít a helyszíni ellenőrzésre való kiválasztás okairól. A helyszíni ellenőrzést végző ellenőrt a helyszíni ellenőrzés megkezdése előtt megfelelő módon tájékoztatni kell.".

3. a 22. cikk (1) bekezdése helyébe a következő szöveg lép:

"(1) A mezőgazdaság parcellák területeit valamely, az illetékes hatóságok által megállapított módon kell meghatározni, amely legalább a nemzeti szabályokban a hivatalos mérésekre előírtnak megfelelő pontosságot biztosít. Az illetékes hatóság mérési tűréshatárt állapíthat meg, ami nem haladhatja meg a mezőgazdasági parcella területének 5 %-át, vagy a mezőgazdasági parcella kerületétől számított 1,5 méteres pufferzónát. Az egyes mezőgazdasági parcellák tekintetében a maximális tűréshatár abszolút értékben azonban nem haladhatja meg az 1 hektárt."

4. A 23. cikk helyébe a következő szöveg lép:

"23. cikk

Távérzékelés

(1) A tagállam az e cikkben meghatározott feltételek mellett, a hagyományos helyszíni ellenőrzések helyett, a 18. cikk (1) bekezdésének a) pontjában említett minta tekintetében távérzékelést is alkalmazhat. Adott esetben a 17., 18., 19. és 20. cikket, valamint a 21. cikk első mondatát és a 22. cikket kell alkalmazni.

(2) A távérzékeléssel ellenőrizendő zónákat kockázatelemzés alapján vagy véletlenszerűen kell kiválasztani.

Kockázatelemzés alapján történő kiválasztás esetén a tagállamoknak figyelembe kell venniük a megfelelő kockázati tényezőket, különösen a következőket:

a) azok pénzügyi jelentősége a közösségi támogatás szempontjából;

b) a támogatási kérelmek összetétele;

c) a mezőgazdasági parcellák rendszereinek struktúrája és a mezőgazdasági táj összetettsége;

d) fedezet hiánya a korábbi években;

e) a távérzékelés hatékony alkalmazásának technikai korlátai a zónák meghatározásárában;

f) a korábbi években végzett ellenőrzések eredményei.

(3) A távérzékeléssel végzett helyszíni ellenőrzések a következőkre terjednek ki:

- vagy valamennyi kérelem, amelynél a terület, amelyre a 3508/92/EGK rendelet 1. cikkének (1) bekezdésében említett rendszerek keretében támogatást igényeltek legalább 80 %-a az érintett zónán belül található,

- vagy az illetékes hatóság által a 19. cikk (2) bekezdése alapján kiválasztott támogatási kérelmek.

A 19. cikk (1) bekezdésével összhangban véletlenszerűen kiválasztott támogatási kérelmek távérzékeléssel ellenőrizhetők.

(4) Amennyiben egy mezőgazdasági termelőt a (3) bekezdés szerint helyszíni ellenőrzésre választottak ki, a területnek, amelyre a 3508/92/EGK rendelet 1. cikkének (1) bekezdésében említett támogatási rendszerek alapján támogatást igényelt, legalább 80 %-án távérzékeléssel helyszíni ellenőrzést kell végezni.

(5) Az a tagállam, amely a helyszíni ellenőrzést távérzékeléssel történő végrehajtása mellett döntött, a következők szerint jár el:

a) a földterület borítottsága és a terület lemérése érdekében kérelmenként a (4) bekezdés szerint kiválasztott minden ellenőrizendő mezőgazdasági parcella tekintetében elvégzi a műholdas képek vagy légi felvételek kiértékelését;

b) a helyszínen, a terület bejárásával fizikailag ellenőriz minden olyan mezőgazdasági parcellát, amelynek esetében a fotó kiértékelése alapján az illetékes hatóság nem képes kielégítő módon megítélni a nyilatkozat pontosságát.

(6) A 18. cikk (2) bekezdésében említett kiegészítő ellenőrzéseket a hagyományos helyszíni ellenőrzés módszerével kell elvégezni, ha a folyamatban levő évben azokat távérzékeléssel már nem lehet elvégezni.".

5. A 24. cikk (1) bekezdése helyébe a következő szöveg lép:

"(1) Az 1254/1999/EK rendelet 4. cikkének (6) bekezdésében és 11. cikkében előírt támogatási rendszerek kivételével a 18. cikk (1) bekezdése b) pontjának utolsó mondatában előírt, a helyszíni ellenőrzések minimális arányának legalább 60 %-át az érintett támogatási rendszer birtokon tartási időszaka alatt kell végrehajtani. A helyszíni ellenőrzések fennmaradó százalékát az érintett támogatási rendszerek egyikének birtokon tartási időszaka alatt kell végrehajtani.".

6. A 32. cikk (2) bekezdésének második albekezdése helyébe a következő szöveg lép:

"Ha a különbség meghaladja az 50 %-ot, a mezőgazdasági termelőt a támogatásból még egyszer ki kell zárni egy olyan összeg erejéig, amely megegyezik a bejelentett terület és a 31. cikk (2) bekezdésének megfelelően meghatározott terület különbségének megfelelő összeggel. Ezt az összeget le kell vonni a 3508/92/EGK rendelet 1. cikkének (1) bekezdésében említett támogatási intézkedések azon kifizetéseiből, amelyekre a mezőgazdasági termelő a ténymegállapítás naptári évét követő három naptári évben benyújtott kérelmei alapján jogosult. Ha az összeg az említett támogatási összegekből teljes egészében nem vonható le, a fennmaradó egyenleget törölni kell.".

7. A 33. cikk második albekezdése helyébe a következő szöveg lép:

"Továbbá, ha ez a különbség több a meghatározott terület 20 %-ánál, a mezőgazdasági termelőt még egyszer ki kell zárni a támogatásokból egy olyan összeg erejéig, amely megegyezik a bejelentett terület és a 31. cikk (2) bekezdése szerint meghatározott terület különbségének megfelelő összeggel. Ezt az összeget le kell vonni a 3508/92/EGK rendelet 1. cikkének (1) bekezdésében említett támogatási intézkedések azon kifizetéseiből, amelyekre a mezőgazdasági termelő a ténymegállapítás naptári évét követő három naptári évben benyújtott kérelmei alapján jogosult. Ha az összeg az említett támogatási összegekből teljes egészében nem vonható le, a fennmaradó egyenleget törölni kell.".

8. A 34. cikk (2) bekezdése helyébe a következő szöveg lép:

"(2) Ha a bejelentett és a 31. cikk (2) bekezdése szerint meghatározott terület közötti különbség meghaladja az 50 %-ot, a mezőgazdasági termelőt azoknak a támogatási kérelmeknek a keretében, amelyeket a ténymegállapítás évét követő három naptári évben benyújt, még egyszer ki kell zárni egy olyan nagyságú takarmánytermő területre vonatkozóan, amely megegyezik a bejelentett terület és a meghatározott terület közötti különbséggel. Ha a kizárandó területet az időszak alatt teljes egészében nem számolható el, a fennmaradó egyenleget törölni kell.".

9. A 37. cikk a következő bekezdésekkel egészül ki:

"(3) Ha a mezőgazdasági termelő mind a juhok, mind a kecskék tekintetében támogatást igényel, és ha nincs különbség a kifizetett támogatás szintjében, egy juhot lehet egy kecskével pótolni, és fordítva. Azok a juhok és kecskék azonban, amelyekre a 2529/2001/EK rendelet 4. cikke alapján igényeltek támogatást, a birtokon tartási időszak alatt az említett cikkben megállapított határokon belül pótolhatók az igényelt támogatás kifizetése iránti jogosultság elvesztése nélkül.

(4) Az (3) bekezdés szerinti pótlásnak a pótlást szükségessé tévő körülmény bekövetkezte után tíz napon belül meg kell történnie, és a pótlást követő legfeljebb három napon belül be kell jegyezni a nyilvántartásba. Az illetékes hatóságot, amelyhez a támogatási kérelmet benyújtották a pótlást követő öt munkanapon belül értesíteni kell.".

10. A 38. cikk a következőképpen módosul:

a) a (2) bekezdés harmadik albekezdése helyébe a következő szöveg lép:

"Ha a (3) bekezdésnek megfelelően megállapított százalék meghaladja az 50 %-ot, a mezőgazdasági termelőt ezen túlmenően még egyszer ki kell zárni a támogatásból olyan összeg erejéig, amely megegyezik az állatok bejelentett száma és az állatoknak a 36. cikk (3) bekezdése szerint meghatározott száma közötti különbséggel. Ezt az összeget le kell vonni a szarvasmarhafélékre vonatkozó támogatási intézkedések azon kifizetéseiből, amelyekre a mezőgazdasági termelő a ténymegállapítás naptári évét követő három naptári évben benyújtott kérelmei alapján jogosult. Ha az összeg az említett támogatási összegekből teljes egészében nem vonható le, a fennmaradó egyenleget törölni kell.";

b) a (4) bekezdés második albekezdése helyébe a következő szöveg lép:

"Ha a (3) bekezdésnek megfelelően megállapított különbség meghaladja 20 %-ot, a mezőgazdasági termelőt még egyszer ki kell zárni a támogatásokból annak az összegnek az erejéig, amely megegyezik a bejelentett állatok száma és a 36. cikk (3) bekezdése szerint meghatározott állatlétszám közötti különbségnek megfelelő összeggel. Ezt az összeget le kell vonni a szarvasmarhafélékre vonatkozó támogatási intézkedések azon kifizetéseiből, amelyekre a mezőgazdasági termelő a ténymegállapítás naptári évét követő három naptári évben benyújtott kérelmei alapján jogosult. Ha az összeg az említett támogatási összegekből teljes egészében nem vonható le, a fennmaradó egyenleget törölni kell.".

11. A 39. cikk a következőképpen módosul:

a) Az (1) bekezdés első albekezése a következő mondattal egészül ki:

"A csökkentendő támogatási összeg azonban nem lehet több, mint annak a teljes összegnek a 20 %-a, amelyre a mezőgazdasági termelő jogosult;";

b) A (2) bekezdésben a képletben szereplő

"b"

betű jelentése helyébe a következő jelentés lép:

"b = a helyszíni ellenőrzés időpontjában a birtokon lévő szarvasmarhafélék létszáma; amely nem lehet 1-nél kevesebb."

12. A 40. cikk a következő bekezdéssel egészül ki:

"(7) Ha a mezőgazdasági termelő azonos szintű támogatásra jogosító juhokat és kecskéket is tart, és a helyszíni ellenőrzés különbséget tár fel a nyáj összetételében az egy fajhoz tartozó állatok számát illetően, az állatokat ugyanahhoz a csoporthoz tartozónak kell tekinteni."

13. A VI. cím a következő 52a. cikkel egészül ki:

"52a. cikk

A 2002. január 1-je előtt indult gazdasági évekre vagy támogatási időszakokra vonatkozó támogatási kérelmekre vonatkozó elévülés

Az 54. cikk (2) bekezdésétől eltérve, és a tagállamok által megállapított kedvezőbb elévülési rendelkezések sérelme nélkül, a 49. cikk (5) bekezdését alkalmazni kell a 2002. január 1-je előtt indult gazdasági évekre és támogatási időszakokra vonatkozóan is, kivéve, ha a kedvezményezettet az illetékes hatóság már 2004. február 1-je előtt értesítette az érintett kifizetés jogosulatlan jellegéről.".

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. január 23-án.

a Bizottság részéről

Franz Fischler

a Bizottság tagja

[1] HL L 355., 1992.12.5., 1. o. A legutóbb a 495/2001/EK rendelettel (HL L 72., 2001.3.14., 6. o.) módosított rendelet.

[2] HL L 327., 2001.12.12., 11. o. A 2550/2001/EK rendelettel (HL L 341., 2001.12.22., 105. o.) módosított rendelet.

--------------------------------------------------